সিলেট, ১৫ জুন (শীর্ষ নিউজ ডটকম): সুনামগঞ্জের তাহিরপুরে স্কুল ছাত্রীকে উত্যক্ত করায় তাজুল ইসলাম (২০) নামে এক যুবককে ৪ মাসের বিনাশ্রম কারাদণ্ড দিয়েছে ভ্রাম্যমাণ আদালত। আজ বুধবার আদালতের নির্বাহি ম্যাজিস্ট্রেট মোহাম্মদ আনোয়ার হোসেন এ রায় প্রদান করেন। তাজুল উপজেলার দক্ষিণ বড়দল ইউনিয়নের কাউকান্দি বাজারের ব্যাবসায়ী বিল্লাল হোসেনের পুত্র।  পুলিশ ও স্থানীয় সূত্রে জানা  যায়, উপজেলার দক্ষিণ বড়দল ইউনিয়নের খলিশাজুড়ি গ্রামের আব্দুল ছমেদের কন্যা কাউকান্দি উচ্চ বিদ্যালয়ের ৬ষ্ঠ শ্রেণীর ছাত্রী চম্পা আক্তার (১২) কে বিদ্যালয়ে আসা যাওয়ার পথে বখাটে তাজুল উত্যক্ত করে আসছিল। আজ সকালে বাড়ি থেকে বিদ্যালয়ে আসার পথে তাজুল চম্পাকে রাস্তায় দাঁড় করিয়ে প্রেম নিবেদন করে। এতে চম্পা রাজি না হলে তাকে তুলে নিয়ে যাওয়ার হুমকি দেয়। এক পর্যায়ে চম্পা ভয়ে রাস্তায় কান্নাকাটি শুরু করলে স্কুলের অন্যান্য শিক্ষার্থীরা তাজুলকে আটক করে রাখে। বিষয়টি বিদ্যালয়ের প্রধান শিক্ষক, ইউএনও ও পুলিশকে অবহিত করলে পুলিশ  তাজুলকে ভ্রাম্যমাণ আদালতে সোপর্দ করলে নির্বাহি ম্যাজিস্ট্রেট মোহাম্মদ আনোয়ার হোসেন চম্পার অভিযোগ ও স্বাক্ষ্য প্রমাণের ভিত্তিতে তাজুলকে ৪ মাসের বিনাশ্রম কারাদণ্ড প্রদান করেন।  তাজুলের পিতা বিল্লাল হোসেন (৪২) জানান, তার ছেলের কারণে সে সমাজে মুখ দেখাতে পারেনা। তাকে বারবার শাসন করার পরও সে তার কথা শোনেনি। তিনি মনে করেন এটাই তার প্রাপ্য ছিল।  (শীর্ষ নিউজ ডটকম/প্রতিনিধি/ওআর/এমআর/২০.১৬ ঘ.)